*****

ΚΑΝΟΝΙΣΜΟΣ (ΕΟΚ) αριθ. 2204/89 ΤΗΣ ΕΠΙΤΡΟΠΗΣ

της 20ής Ιουλίου 1989

για την τροποποίηση του κανονισμού (ΕΟΚ) αριθ. 2459/88 για τον καθορισμό των λεπτομερειών εφαρμογής των προσωρινών μέτρων για την ενίσχυση στην παραγωγή μεταποιημένων προϊόντων με βάση τις τομάτες

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 2243/88 του Συμβουλίου της 19ης Ιουλίου 1988 όσον αφορά τα προσωρινά μέτρα σχετικά με την ενίσχυση στην παραγωγή μεταποιημένων προϊόντων με βάση τις τομάτες (1), όπως τροποποιήθηκε από τον κανονισμό (ΕΟΚ) αριθ. 1126/89 (2), και ιδίως το άρθρο 3,

Εκτιμώντας:

ότι το άρθρο 1 παράγραφος 7 του κανονισμού (ΕΟΚ) αριθ. 2243/88 εξουσιοδότησε την Επιτροπή να καθορίσει, για την περίοδο 1989/90, τις ειδικές λεπτομέρειες για να πραγματοποιηθεί η κατανομή των ποσοτήτων νωπών τοματών που μπορούν να επωφεληθούν του καθεστώτος ενισχύσεως στην παραγωγή στην Πορτογαλία, για να ληφθεί υπόψη η αναδιάρθρωση που γίνεται στις πορτογαλικές επιχειρήσεις και να διευκολυνθεί το πέρασμα από το καθεστώς που υπήρχε προηγουμένως στη χώρα αυτή στο προαναφερθέν κοινοτικό καθεστώς· ότι, για να ληφθούν υπόψη τα πλέον πρόσφατα στοιχεία, η κατανομή πρέπει να πραγματοποιηθεί με βάση τις τρεις περιόδους 1986/87, 1987/88 και 1988/89· ότι πρέπει να προβλεφθεί η εφαρμογή mutatis mutandis των διατάξεων του άρθρου 1 παράγραφοι 3 έως 6 του κανονισμού (ΕΟΚ) αριθ. 2243/88 για να καθοριστούν οι ποσοστώσεις που δικαιούνται οι επιχειρήσεις που άρχισαν τις δραστηριότητές τους μετά από την περίοδο 1986/87 και συνεπώς να τροποποιηθεί ο κανονισμός (ΕΟΚ) αριθ. 2459/88 (3)·

ότι, για την εφαρμογή του άρθρου 5 παράγραφος 4 του κανονισμού (ΕΟΚ) αριθ. 2459/88 για την ανακατανομή των ποσοτήτων για τις οποίες δεν έγιναν προκαταρκτικές συμβάσεις, πρέπει, μεριμνώντας για καλή διαχείριση και έλεγχο, να καθοριστεί ημερομηνία λήξεως για τη σύναψη των συμβάσεων πρόσθετων μεταποιήσεων·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Μεταποιημένων Προϊόντων με βάση τα Οπωροκηπευτικά,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 2459/88 τροποποιείται ως εξής:

1. Προστίθεται το εξής άρθρο:

«Άρθρο 2α

1. Για την περίοδο 1989/90 η κατανομή, μεταξύ των επιχειρήσεων μεταποιήσεως που βρίσκονται στην Πορτογαλία, των ποσοτήτων νωπών τοματών που μπορούν να επωφεληθούν της ενισχύσεως στην παραγωγή, οι οποίες καθορίζονται στο άρθρο 1 παράγραφος 1 δεύτερο εδάφιο του κανονισμού (ΕΟΚ) αριθ. 2243/88 πραγματοποιείται δικαίως ανάλογα με τον μέσο όρο των ποσοστήτων που πραγματικά παρήχθησαν από κάθε μία από αυτές κατά τη διάρκεια των περιόδων 1986/87, 1987/88 και 1988/89. Για τα « λοιπά μεταποιημένα προϊόντα τομάτας» η κατανομή δύναται να γίνει βάσει αιτήσεων Πορτογάλων μεταποιητών και, αν είναι αναγκαίο, κατ' αναλογία των διαθεσίμων ποσοτήτων.

2. Οι επιχειρήσεις μεταποιήσεως που άρχισαν τις δραστηριότητές τους κατά τη διάρκεια της περιόδου 1987/88 δικαιούνται ποσοστώσεως που υπολογίζεται με βάση τον μέσο όρο των ποσοστήτων που παρήχθησαν κατά τη διάρκεια των περιόδων 1987/88 και 1988/89 μειωμένων κατά 10 %.

3. Οι επιχειρήσεις μεταποιήσεως που άρχισαν τις δραστηριότητές τους κατά τη διάρκεια της περιόδου 1988/89 δικαιούνται ποσοστώσεως που αντιστοιχεί με τις ποσότητες που μεταποιήθηκαν κατά τη διάρκεια της εν λόγω περιόδου μειωμένες κατά 20 %.

4. Η Πορτογαλία επιφυλάσσει 2 % των συνολικών ποσοτήτων που καθορίστηκαν για κάθε ομάδα των τελικών προϊόντων που αναφέρονται στο άρθρο 1 του κανονισμού (ΕΟΚ) αριθ. 2243/88 στις επιχειρήσεις μεταποιήσεως που αρχίζουν τις δραστηριότητές τους κατά τη διάρκεια της περιόδου 1989/90.

Το ενδεχόμενο υπόλοιπο κατανέμεται δικαίως μεταξύ των επιχειρήσεων που αναφέρονται στις παραγράφους 1, 2 και 3.»

2. Στο άρθρο 5 παράγραφος 4 το δεύτερο εδάφιο αντικαθίσταται από το εξής κείμενο:

«Τα κράτη μέλη μπορούν να κατανείμουν αυτές τις συμπληρωματικές ποσότητες το αργότερο στις 30 Ιουνίου κάθε έτους. Η ανακοίνωση στις δικαιούχους επιχειρήσεις της αποφάσεως της συμπληρωματικής κατανομής από την αρμόδια αρχή απαλλάσσει τις επιχειρήσεις αυτές από την υποχρέωση συνάψεως των προαναφερθεισών προκαταρκτικών συμβάσεων για τις ανακατανεμόμενες με τον τρόπο αυτό ποσότητες για τους σκοπούς της ενισχύσεως. Οι πρόσθετες συμβάσεις μεταποιήσεως συνάπτονται το αργότερο στις 31 Ιουλίου κάθε έτους.»

Άρθρο 2

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 20 Ιουλίου 1989.

Για την Επιτροπή

Ray MAC SHARRY

Μέλος της Επιτροπής

(1) ΕΕ αριθ. L 198 της 26. 7. 1988, σ. 14.

(2) ΕΕ αριθ. L 118 της 29. 4. 1989, σ. 31.

(3) ΕΕ αριθ. L 212 της 5. 8. 1988, σ. 41.